‘Rioolramp’ tref Rustenburg(Foto: Verskaf) “Dis ’n rioolramp.” Só beskryf inwoners van Rustenburg in Noordwes die rioolwater wat reeds ’n maand lank deur Arendsweg loop en selfs al by woonkomplekse begin invloei. Benewens die reuk van riool wat inwoners onderkry, vrees inwoners dat hulle ernstig siek kan word. Hulle geduld raak ook op met die munisipaliteit wat skynbaar geen haas het om die probleem op te los nie. Die oorsaak van die mees onlangse rioolstorting is een van vier beskadigde rioolpype wat nou al maande lank nie in die stad reggemaak word nie. Die pype, waarvan een nou sedert 2018 stukkend is, is op verskeie plekke in en om die stad geleë. “Ek raak naar van die stank van rioolwater wat net buite my kantoorvenster in die straat lê,” vertel Chantél Niehaus, opsigter van die Santa Monica-kompleks in Arendsweg. “Dit is ’n groot bekommernis dat die water ook verby ’n aftreeoord in die straat stroom. Dit stel die oumensies se gesondheid in gevaar.” Volgens Gert du Plessis, ’n DA-raadslid in wyk 14, het rioolwater reeds in die Arendskloof-kompleks gestroom, wat tot die vrektes van talle voëls en visse gelei het. Die rioolwater loop in die damme en die rivier in die kompleks in. “Luidens onbevestigde gerugte het mense in die kompleks hulle vir cholera laat toets weens die rioolwater,” sê Du Plessis. Niehaus het aan Maroela Media vertel dat van die inwoners reeds maagderm-simptome begin toon het. Du Plessis verduidelik die rioolramp het op 1 Februarie begin toe swaar reën veroorsaak het dat ’n mangat beskadig is, nadat ’n sinkgat in die straat buite die Santa Monica-kompleks ingeval en ’n boom omgeval het. “Met die herstelwerk aan die mangat is ’n rioolpyp in die proses beskadig. Dié tussen 50 en 100 meter lange pyp – sowat vier meter onder die grond – moet nou vervang word,” verduidelik Du Plessis. “Die munisipaliteit het nie begroot om die pyp te vervang nie en moet ’n private kontrakteur kry om die pyp te herstel. Spesiale toestemming moet nou verkry word om van die begroting af te wyk en dis hierdie proses wat sloer en sodoende die herstelproses vertraag.” Lede van die publiek en raadslede van die munisipaliteit versoek diegene wat verantwoordelik is vir die goedkeuring van ’n private kontrakteur om werk daarvan te maak. Dit sluit in die waarnemende munisipale en finansiële bestuurder asook die voorsieningskettingbestuurder. “Die munisipale bestuurder het egter pas in sy amp begin en die finansiële bestuurder was onlangs in die hospitaal,” sê Du Plessis. Maroela Media het navraag oor die aangeleentheid aan die munisipaliteit gerig, maar wag nog vir terugvoer.